Åfjord

Åfjord er en kommune som ligger på Fosenhalvøya i Trøndelag. Kommunen grenser i nord til Osen, i sør til Ørland og Indre Fosen, og i øst til Steinkjer og Namsos kommuner. I havet utenfor kysten ligger øygruppa Froan med Halten fyr i Frøya kommune.

1. januar 2020 ble Åfjord og Roan kommuner slått sammen til én kommune under navnet Åfjord.

 Natur og geografi 
Åfjord ligger ut mot kysten, og de ytre delene av kommunen er preget av fjorder med mellomliggende halvøyer, og øyer. Åfjorden, ca. 15 km lang, og Skråfjorden skjærer inn i landet mot nordøst, og innløpet av Åfjorden skiller Åfjord og Ørland kommuner. Det meste av fjorden ligger i kommunen, som den har gitt navnet til. Sørjerfjorden og Dyderskardet markerer skillet mot Osen i nord. Ved kysten ligger de to store øyene Stokkøya og Linesøya, begge ca. 17 km², samt Lauvøya og en rekke mindre øyer og holmer.

Kommunen strekker seg ca. 30 km innover i landet, og landet er her preget av de tre store dalene Norddalen, Stordalen og Sørdalen, med omkringliggende fjell og heier. Åfjord har to større lakseelver: Norddalselva og Stordalselva. Det finnes også fisk i mer enn tusen vann og innsjøer, totalt er det 57 km² ferskvann i kommunen. De største innsjøene er Stordalsvatnet i Stordalen og Storvatnet i Sørdalen.

 Geologi 
Berggrunnen er hovedsakelig gneis, med striper av kambrosiluriske bergarter som følger Åfjorden og dalene Stordalen og Norddalen nordøst. Også lenger øst er det nordøstgående striper med kambrosiluriske bergarter som dels følger Sørdalen, samt en stripe med dioritt.

 Høyeste fjell 
 Finnvollheia (sørsamisk: Raassje, 675 moh). Toppunktet markerer grensen mellom kommunene Åfjord og Namsos, og er også det høyeste punktet på Fosen.
 Haravassheia (666 moh)
 Storfjellet (650 moh)
 Dåapma (644 moh)
 Kastbotnheia (610 moh)

 Verneområder 
Følgende områder er vernet etter naturvernloven:
Bingsholmsråsa dyrefredningsområde – fjærelandskap
Grønlia naturreservat – bakkemyr
Sekken naturreservat – blandingsskog
Hosensand landskapsvernområde med plantelivsfredning
Momyra naturreservat – myrlandskap
Madsøya naturreservat – kalkvegetasjon
Høydalmoan naturreservat – kystskog
Kariholet naturreservat – boreal regnskog
Skjerva naturreservat – boreal regnskog

 Kommuneblomst 
I mai 2000 vedtok kommunestyret at bekkeblom skulle være Åfjords kommuneblomst. Kommunenavnet var sammensatt av to naturnavn å (elv) og fjord, og det ble da naturlig å velge en plante med tilknytning til vassdrag eller strand.Åfjord kommune  I forbindelse med kommunesammenslåingen i 2019 skulle det velges kommuneblomst for den nye kommunen. I 2019 ble røsslyng valgt til kommuneblomst for nye Åfjord kommune.

 Samfunn 
Størstedelen av Åfjords befolkning bor i tettstedet Å og tettbebyggelsen Revsnes, disse har dannet seg ved trafikk-knutepunktene for henholdsvis vei- og sjøtrafikk. Bebodde øyer er Stokkøya, Linesøya og Lauvøya, andre grender er Amunddal, Sørdalen, Stordalen, Stoksund, Momyr, Roan og Bessaker.

Åfjord videregående skole tilbyr utdanning i allmenne, økonomiske og administrative fag, elektrofag, byggfag, tømrerfag, betongfag, hotell- og næringsmiddelfag, helse- og sosialfag, barne- og ungdomsarbeiderfag. Næringslivet i kommunen har gitt bidrag til å etablere egen linje for utdanning som anleggsmaskinfører.

 Politikk 
Se også utfyllende artikler: Kommunestyrevalg i Åfjord og Liste over ordførere i Åfjord

 Kommunestyrevalget 2023 

 Samferdsel 

 Veinett 
Åfjord er knyttet til det norske veinettet gjennom fylkesvei 715 som forbinder kommunen med Trondheim og med Namdalseid. Fylkesvei 723 forbinder kommunesentret med Stoksund. Fylkesvei 6330 går mellom Mørreaunet og Verran og forbinder beboelsen i Sørdalen med kommunesenteret, fylkesvei 6326 mellom Mørre og Kroken, fylkesvei 6328 mellom Årnes og Stjern med sideveier til Ugedal og Rømma, fylkesvei 6324 mellom Vassnes og Langstrand, fylkesvei 6336 mellom Eide og Rånes, fylkesvei 6334 mellom Humstad og Dragseid, fylkesvei 6332 mellom Morkamoen og Ratvika og videre til Tårnes og Grøttingen, fylkesvei 6318 mellom Revsnes og Harbakk, på Stokkøya fylkesvei 6320 mellom Stokkneset og Speilbakkan på Linesøya, og på Linesøya også fylkesvei 6322 mellom Moen og Tørrvika.

 Kollektivtrafikk 
Det er bussforbindelse til Trondheim to ganger daglig og til Osen én gang daglig. Nærmeste større lufthavn er Trondheim lufthavn, Værnes, dessuten er det direkte fly mellom Ørland lufthavn og Oslo lufthavn daglig unntatt lørdag. Nærmeste jernbanestasjon er Trondheim sentralstasjon.

 Frønes bru 
Frønes bru er en gang- og sykkelbru i Åfjord som åpnet i 2022. Ifølge Veier24 er dette verdens første bru der brudekket er produsert ved hjelp av robotsveising.

 Næringsliv 
Åfjords næringsliv er preget av flere store entreprenørbedrifter, med mange oppdrag utenfor kommunen. Andre næringer er landbruk, skogbruk, fiskeri og tjenester (inkl. transport).

Tidligere var bygging av Åfjordsbåten et viktig håndverk, ved siden av annen snekkervirksomhet. På begynnelsen av 1900-tallet ble det bygd bortimot 1 000 båter i året.

 Historie 
Åfjord prestegjeld besto i 1589 av Å hovedsokn og annekset Jøssund.
1892 - Bjørnør (naboherredet i nord) ble delt opp i herredene Stoksund, Roan og Osen.
1896 - Jøssund ble eget herred.
13. juli 1934 ble det bestemt ved kongelig resolusjon at navnet Å skulle endres til Åfjord. Navnet Å, som opprinnelig var prestegjeldets navn, blir siden brukt om tettstedene og gårdene rundt Åfjord kirke.
1950 - Åfjord fikk fast veiforbindelse med nabokommunene i sør. Årnes ble etablert som kommunesenter.
1955 - veien til Stoksund ble åpnet.
1. januar 1964 ble Åfjord herred og Stoksund herred slått sammen til Åfjord kommune.
1. november 1980 endret postverket stedsnavnet fra Å i Åfjord til Åfjord.
1. januar 2020 ble Åfjord kommune og Roan kommune slått sammen

 Kultur 
 Tusenårssted 
Dragseid med Norges største samling av gravhauger og bautasteiner fra folkevandringstiden, 400–600 e.Kr., er Åfjords tusenårssted. Stedet har informasjonstavle om gravfeltet, åfjordsbåten og klippfiskarbeidet.

 Severdigheter 
 Fredmoen, tidligere lakselordstue, nå museum for laks og elv
 Gildesseteren, restaurert seter
 Harbakshola, en naturlig hule
 Kulturtunet, bygdemuseum med trønderlån (Naustanstua), et stabbur og et båtskott
 Melanakken, utsiktspunkt
Roan kirke
 Stokkøybrua, med Sør-Trøndelags lengste bruspenn
 Stoksund kirke
 Støvelfossen, foss med laksevandring
 Sørdalskverna, historisk bekkekvern
 Åfjord kirke
 Laksvatnet, gapahuk kåret til Fosens flotteste

 Referanser 

 Litteratur 
Bueng, Helge. En samfunnsbygger runder hundre : Åfjord sparebank 1902-2002.  En omfattende og lettlest skildring av økonomi og samfunnsutvikling i kommunen.
Bueng, Helge. Åfjord gårds- og slektshistorie 1875 - 2000.  Gård- og slekshistorie med  alle eiendommer og bosetting i Åfjord kirkesogn i perioden.
Sigurd Bratgjerd: Bjørnørfolket V. Gård- og slekshistorie med  alle eiendommer og bosetting i Stoksund kirkesogn.
Lenke til ferdig utfylt søk i Norsk samkatalog for bøker

 Eksterne lenker 


 Statistikk: Statistisk sentralbyrå
  Visit Åfjord
  Åfjord turistinformasjon